《春水》
宋代·喻良能

磬湖春水夜来生，晓起雷声逗雨声。
去马来牛心莫辨，鸬鹚鸂鶒眼俱明。
飘零花片有底急，摇曳柳丝如许轻。
旬月烟村半风雨，榆钱好为买春晴。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。